
Parlamentul României

Camera Deputaţilor

Comisia pentru muncă şi protecţie socială
	Bucureşti,
	6 noiembrie 2023

	Nr.
	4c-9/1152


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra proiectului de Lege pentru ratificarea Acordului în domeniul securităţii sociale între România şi Statele Unite ale Americii, semnat la Bucureşti, la 23 martie 2023, trimis Comisiei pentru muncă şi protecţie socială în procedură de urgenţă, cu adresa nr.PLx 624/2023 din 23 octombrie 2023, pentru dezbatere pe fond.
PREŞEDINTE,
ADRIAN SOLOMON

Parlamentul României

Camera Deputaţilor

Comisia pentru muncă şi protecţie socială
	Bucureşti,
	6 noiembrie 2023

	Nr.
	4c-9/1152


R A P O R T

asupra proiectului de Lege pentru ratificarea Acordului în domeniul securităţii sociale între România şi Statele Unite ale Americii, semnat la Bucureşti, la 23 martie 2023
În temeiul art.95 şi 117 alin.(1) din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr. PLx 624/2023 din 23 octombrie 2023, cu dezbaterea pe fond, în procedură de urgenţă, a proiectului de Lege pentru ratificarea Acordului în domeniul securităţii sociale între România şi Statele Unite ale Americii, semnat la Bucureşti, la 23 martie 2023.
Proiectul de lege are ca obiect de reglementare ratificarea Acordului în domeniul securităţii sociale între România şi Statele Unite ale Americii, semnat la Bucureşti, la 23 martie 2023. 
Acordul prevede principiul egalităţii de tratament între persoanele cărora li se aplică şi care domiciliază pe teritoriul unuia dintre statele semnatare şi cetăţenii celuilalt stat semnatar, în aplicarea legilor privind eligibilitatea pentru pensii şi plata acestora. 
Totodată, se prevede principiul exportului pensiilor, cu excepţia, în ceea ce priveşte România, a prestaţiilor speciale necontributive în bani. Sunt incluse aspecte referitoare la stabilirea legislaţiei aplicabile de securitate socială, respectiv legislaţia privind contribuţiile de asigurări sociale, de asigurări sociale de sănătate, regulile generale conform cărora persoana care îşi desfăşoară activitatea ca angajat sau lucrător independent pe teritoriul unui stat semnatar este supusă, în ceea ce priveşte angajarea sau activitatea independentă, doar legilor acelui stat semnatar, indiferent de locul unde persoana îşi are domiciliul sau de locul unde se află sediul angajatorului. 
Acordul stabileşte o serie de reguli suplimentare pentru anumite categorii de angajați sau lucrători independenți, dar şi reguli de calcul al pensiilor. De asemenea, include prevederi referitoare la măsurile administrative şi cooperare, inclusiv limba de comunicare, moneda de plată, soluţionarea diferendelor, durata şi intrarea în vigoare.
La întocmirea prezentului raport, comisia a avut în vedere:

· avizul favorabil al Consiliului Legislativ (nr.908/04.10.2023)

· avizul favorabil al Comisiei pentru politică externă 
(nr.4c-16/52/31.10.2023).
La dezbaterile care au avut loc în şedinţa comisiei din 31 octombrie 2023 au participat deputaţii conform listei de prezenţă.

Raportul comisiei a fost adoptat cu unanimitate de voturi.

Camera Deputaţilor este prima Cameră sesizată, potrivit prevederilor art.75 din Constituţia României şi ale art.92 alin.(8) pct.2 din Regulamentul Camerei Deputaţilor, republicat.
În raport cu obiectul şi conţinutul său, proiectul de lege face parte din categoria legilor ordinare. 

În urma finalizării dezbaterilor asupra proiectului de lege şi a documentelor conexe, membrii comisiei au hotărât să propună plenului Camerei Deputaţilor prezentul raport, de adoptare a proiectului de lege în forma prezentată de Guvern.


PREŞEDINTE,


SECRETAR,


Adrian Solomon 

Dan-Constantin Şlincu 

Şef birou Lidia Vlădescu

Întocmit, 

Consilier parlamentar Sorina Szabo

